Številka: 35409-257/2023-2570-8

Datum: 7. 2. 2024

Ministrstvo za okolje, podnebje in energijo izdaja na podlagi četrtega odstavka 128. člena Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP) v povezavi s 101a. členom Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O) o obveznosti izvedbe celovite presoje vplivov na okolje za spremembe in dopolnitve Lokacijskega načrta za območje urejanja BP 9/1 – Jub Dol, za del območja DI18 - JUB, pripravljavcu plana, Občini Dol pri Ljubljani, Dol pri Ljubljani 18, 1262 Dol pri Ljubljani, naslednje

MNENJE

1. V postopku priprave sprememb in dopolnitev Lokacijskega načrta za območje urejanja BP 9/1 – Jub Dol, za del območja DI18 - JUB je treba izvesti celovito presojo vplivov na okolje.
2. V tem postopku ni bilo stroškov.

Obrazložitev

Pripravljavec plana, Občina Dol pri Ljubljani, Dol pri Ljubljani 18, 1262 Dol pri Ljubljani, je z vlogo, št. 3500-0002/2023, z dne 7. 11. 2023, prejeto 10. 11. 2023, Ministrstvo za okolje, podnebje in energijo (v nadaljnjem besedilu ministrstvo) zaprosil za mnenje po 128. členu Zakona o urejanju prostora (ZUreP-3) o obveznosti izvedbe celovite presoje vplivov na okolje za spremembe in dopolnitve Lokacijskega načrta za območje urejanja BP 9/1 – Jub Dol, za del območja DI18 - JUB (v nadaljnjem besedilu SD LN). Na poziv ministrstva je bila vloga dopolnjena 12. 12. 2023.

Vlogi je bilo priloženo naslednje gradivo:

- Pobuda za pripravo sprememb in dopolnitev Lokacijskega načrta za območje urejanja BP 9/1 – Jub Dol, za del območja DI18 - JUB (LUZ d.d., št. projekta 9121, september 2023);

- mnenje Zavoda RS za varstvo narave, št. 3563-0539/2023-4, z dne 7. 12. 2023.

Po 128. členu Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP; v nadaljnjem besedilu ZUreP-3), občina v postopku priprave OPPN prosi ministrstvo, pristojno za celovito presojo vplivov na okolje, za mnenje o obveznosti izvedbe celovite presoje vplivov na okolje, če presodi, da se z OPPN načrtuje prostorske ureditve, ki niso bile celovito presojane že pri pripravi OPN, in gre za take ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, ali za ureditve, za katere je zahtevana presoja sprejemljivosti na varovana območja, ali za ureditve, ki bi lahko pomembneje vplivale na okolje. Skladno s petim odstavkom 128. člena ZUreP-3, ministrstvo, pristojno za celovito presojo vplivov na okolje, v 30 dneh po prejetju zaprosila, obvesti občino o obveznosti izvedbe celovite presoje vplivov na okolje.

Ministrstvo je gradivo preučilo in ugotovilo, da se z SD LN ureja območje zemljišč znotraj območja urejanja BP 9/1 – Jub Dol, na delu enote urejanja prostora DI 18 – JUB, ki so v lasti podjetja Jub d.o.o. Območje meri približno 8,2 ha in je v veljavnem občinskem prostorskem načrtu namenjeno proizvodnim dejavnostim (IP). S SD LN se načrtuje gradnja visokoregalnega skladišča, ureditev skladiščnih površin, prestavitev skladišča končnih izdelkov iz obstoječega objekta v visokoregalno skladišče in posledično sprememba namembnosti obstoječega objekta iz skladiščnih v proizvodne prostore, ureditev pripadajoče prometne, komunalne in energetske infrastrukture na celotnem območju ter manipulacijskih površin. Območje se prometno navezuje na obstoječo lokalno cesto Videm – Dol pri Ljubljani, na odseku 569431.

Pripravljavec plana je predložil mnenje Zavoda RS za varstvo narave (v nadaljevanju ZRSVN), št. 3563-0539/2023-4, z dne 7. 12. 2023. ZRSVN je v mnenju ugotovil, da SD LN in območje njegovega daljinskega vpliva ležita izven posebnega varstvenega območja (območja Natura 2000) in zavarovanega območja. ZRSVN zato meni, da za SD LN ni treba izvesti presoje sprejemljivosti na varovana območja narave, kot to določa 101. a člen Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O; v nadaljevanju ZON).

Ministrstvo se strinja z ugotovitvami iz mnenja ZRSVN in meni, da za SD LN ni treba izvesti presoje sprejemljivosti na varovana območja narave.

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje in v skladu s 3. členom Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih) pridobilo mnenje Zavoda RS za varstvo narave (št. 3563-0539/2023-2, z dne 4. 12. 2023, prejeto 4. 12. 2023), mnenje Ministrstva za zdravje, ki je posredovalo mnenje Nacionalnega inštituta za javno zdravje (v nadaljevanju NIJZ) (št. 354-216/2023-2 (256), z dne 12. 12. 2023, prejeto 12. 12. 2023) in mnenje Ministrstva za kulturo (35012-127/2023-3340-4, z dne 28. 12. 2023, prejeto 28. 12. 2023). Direkcija RS za vode mnenja ni podala.

Ministrstvo je po pregledu gradiva in mnenj, na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, ugotovilo naslednje:

- S SD LN je predvideno intenziviranje rabe območja za potrebe obstoječe proizvodne dejavnosti podjetja Jub. Načrtuje se gradnja novega visokoregalnega skladišča in prestavitev skladišča končnih izdelkov, sprememba namembnosti obstoječega skladišča v proizvodne prostore, ureditev drugih skladiščnih površin, parkirišč ter pripadajoče prometne, komunalne in druge gospodarske javne infrastrukture na celotnem območju. Območje je namenjeno proizvodnim dejavnostim (v nadaljevanju IP), namenska raba prostora se ne spreminja.

- Na podlagi javno dostopnih podatkov (vir: ARSO, Atlas okolja) SD LN sega na ekološko pomembno območje Sava od Mavčič do Save, id. št. 33500 (Uredba o ekološko pomembnih območjih, Uradni list RS, št. 48/04, 33/13, 99/13, 47/18), kar je v mnenju, št. 3563-0539/2023-2, z dne 4. 12. 2023 ugotovil tudi ZRSVN. ZRSVN na podlagi predloženega gradiva meni, da načrtovane ureditve ne bodo vplivale na ekološko pomembno območje in na sestavine biotske raznovrstnosti.

- Na podlagi javno dostopnih podatkov (vir: Ministrstvo za kulturo, GisKD pregledovalnik) SD LN ne sega na območje enot registrirane kulturne dediščine, kar je v mnenju št. 35012-127/2023-3340-4, z dne 28. 12. 2023, ugotovilo tudi Ministrstvo za kulturo. Ministrstvo za kulturo je v mnenju navedlo še, da se v neposredni bližini območja, v območju presoje vplivov načrtovanih posegov, nahaja enota kulturne dediščine Dol pri Ljubljani – Vas (EID 1-19094), vendar na podlagi predloženega gradiva meni, da SD LN ne bo pomembno vplival na to območje.

- SD LN ne posega na območja kmetijskih zemljišč in gozdov.

- Na podlagi javno dostopnih podatkov (vir: Direkcija RS za vode, Atlas voda) območje SD LN leži ob vodotoku Mlinščica, območje je poplavno ogroženo. OPPN ne sega na vodovarstveno ali erozijsko ogroženo območje. Glede na zgoščanje pozidave na območju ministrstvo meni, da obstaja verjetnost pomembnih vplivov na okolje z vidika upravljanja z vodami.

- Na podlagi predloženega gradiva se na območju SD LN načrtujejo posegi in dejavnosti, ki bi lahko povzročili pomembne vplive na zdravje ljudi. To je v mnenju, št. 354-216/2023-2 (256), z dne 12. 12. 2023 ugotovil tudi NIJZ, s katerim soglaša Ministrstvo za zdravje. NIJZ je v mnenju navedel, da bodo zaradi izvedbe SD LN, kot je prikazano v predloženem gradivu, spremembe posameznih sestavin okolja (kakovost zunanjega zraka, obremenjenost okolja s hrupom, kakovost površinskih in podzemnih voda, oskrba s pitno vodo) tolikšne, da bodo vplivale na zdravje ljudi. Območje SD LN z namensko rabo IP se na severnem in zahodnem delu stika s stanovanjskimi površinami, kar se obravnava kot konflikten stik z vidika vplivov na zdravje ljudi, zato NIJZ meni, da je treba vplive SD LN preveriti v postopku celovite presoje vplivov na okolje.

- Zaradi prenove območja in intenziviranja rabe prostora lahko med dejavnostmi znotraj območja ter med SD LN in sosednjimi območji nastanejo tudi kumulativni vplivi na okolje zaradi povečanega prometa (povečane emisij hrupa in onesnaževal v zrak in vode) ter zaradi posegov na poplavno območje.

Ministrstvo se strinja z ugotovitvami iz mnenj NIJZ, ZRSVN in Ministrstva za kulturo. Na podlagi gradiva, javno dostopnih podatkov in meril iz 2. člena Uredbe o merilih ocenjuje, da obstaja verjetnost pomembnejših vplivov SD LN na okolje, zlasti na vode in zdravje ljudi. Ministrstvo ocenjuje tudi, da bodo zaradi intenziviranja rabe prostora nastali kumulativni vplivi zato meni, da je za SD LN treba izvesti celovito presojo vplivov na okolje.

V skladu z zgoraj navedenim je ministrstvo ugotovilo, da je za SD LN treba izvesti celovito presojo vplivov na okolje po določilih 128. člena ZUreP-3. Presoje sprejemljivosti vplivov izvedbe plana na varovana območja narave po 101. členu ZON ni treba izvesti.

Pripravila:

Mojca Lenardič dr. Tanja Pucelj Vidović

Podsekretarka Vodja Sektorja za okoljske presoje

Priloge:

- mnenje Ministrstva za zdravje s prilogo št. 354-216/2023-2 (256), z dne 12. 12. 2023

- mnenje Ministrstva za kulturo, št. 35012-127/2023-3340-4, z dne 28. 12. 2023

- mnenje Zavoda RS za varstvo narave, št. 3563-0539/2023-2, z dne 4. 12. 2023

Vročiti (elektronsko):

- Občina Dol pri Ljubljani, Dol pri Ljubljani 18, Dol pri Ljubljani, [obcina@dol.si](mailto:obcina@dol.si)

V vednost (elektronsko):

- Zavod RS za varstvo narave, OE Ljubljana, [zrsvn.oelj@zrsvn.si](mailto:zrsvn.oelj@zrsvn.si)

- Ministrstvo za zdravje, Direktorat za javno zdravje, [gp.mz@gov.si](mailto:gp.mz@gov.si)

- Direkcija RS za vode, Sektor območja srednje Save, [gp.drsv-lj@gov.si](mailto:gp.drsv-lj@gov.si)

- Ministrstvo za kulturo, Direktorat za kulturno dediščino, [gp.mk@gov.si](mailto:gp.mk@gov.si)